
අතිගරු ජනාධිපතිතුමාගේ "සෞභාග්‍යයේ දැක්ම"  ප්‍රතිපත්තිය තුළ වූ දසවැදෑරුම් සංකල්පයන් හි නව වැනි ප්‍රතිපදාව වූ පරිසර කළමනාකරණයට අනුව යමින් පරිසරයේ වැදගත්ම සංඝටකය වන ජලය සුරක්ෂිත කිරීම සඳහා " සුරකිමු ගංඟා" ජාතික පාරිසරික වැඩසටහන එළිදක්වා ඇත.
මෙම දැවැන්ත පරිසර සත්කාරය තුළින් මෙරට පිහිටි ගංඟා ද්‍රෝණි සියල්ලම පුනරුත්ථාපනය කොට ආරක්ෂා කිරීමට සැලසුම්කර ඇත.
කොළඹ ප්‍රාදේශීය "සුරකිමු ගංඟා" කමිටු නිලධාරීන්  විසින් මෙම කාර්යයේ මූලික පියවර වශයෙන් කොළඹ ප්‍රාදේශීය ලේකම් කොට්ඨාසය අතරින්  ගලායන කැලණි ගංඟාව ආශ්‍රිතව මූලික නිරීක්ෂණයන් සිදු කර අවශ්‍ය මූලික කරුණු රැස්කර ගන්නා ලදී.
මෙම ක්ෂේත්‍ර නිරීක්ෂණවලට අනුව කොළඹ ප්‍රාදේශීය ලේකම් බල ප්‍රදේශයට අයත් කැළණි ගඟ ආශ්‍රිත වසම් හතරක් වන මට්ටක්කුලිය, මහවත්ත, සම්මන්ත්‍රණපුර සහ මෝදර යන වසම් අතුරින් අධික ලෙස දූෂණයට ලක් වී ඇති ස්ථාන 4ක් හඳුනාගෙන අපද්‍රව්‍ය උගුල් සවිකිරීමට තීරණය කරන ලදී.
එ් අනුව, සුරකිමු ගංඟා වැඩසටහන යටතේ කොළඹ ප්‍රාදේශීය කොට්ඨාසයේ ක්‍රියාත්මක වන "තෝරාගත් ඇළ මාර්ගවල අපද්‍රව්‍ය රැඳවුම් උගුල් ස්ථාපනය කිරීම හා ප්‍රජාව දැනුවත් කිරීම මඟින් ඇළ මාර්ග හරහා කැලණි ගඟ වෙත ඝන අපද්‍රව්‍ය එකතුවීම කළමනාකරණය කිරීම" යන ව්‍යාපෘතිය ක්‍රියාත්මක කිරීම සදහා රු.2,537,344.47 ක මුල්‍ය ප්‍රතිපාදන වෙන් වී ඇති අතර වැඩසටහන ක්‍රියාත්මක කිරීම සඳහා අවශ්‍ය සියලුම ආරම්භක පියවරයන් ඉතා සාර්ථකව  යොදා අවසන්ය.

